P6_TA(2005)0179

Razmere v Kirgizistanu in Osrednji Aziji

Resolucija Evropskega parlamenta o razmerah v Kirgizistanu in Osrednji Aziji

Evropski parlament,

- ob upoštevanju svojih prejšnjih resolucij o Kirgizistanu in republikah Osrednje Azije,

- ob upoštevanju Sporazumov o partnerstvu in sodelovanju z Kirgizistanom, Kazahstanom in Uzbekistanom, ki so že stopili v veljavo,

- ob upoštevanju Sporazumov o partnerstvu in sodelovanju s Tadžikistanom in Turkmenistanom, ki so podpisani, a še niso ratificirani,

- ob upoštevanju dokumenta Komisije o strategiji 2002-2006 za Osrednjo Azijo,

- ob upoštevanju svoje resolucije, sprejete dne 28. aprila 2005 o človekovih pravica v svetu v letu 2004 [1],

- ob upoštevanju izjave predsedstva v imenu Evropske unije z dne 4. marca 2005 o parlamentarnih volitvah v Kirgizistanu,

- ob upoštevanju izjav Javierja Solane, visokega predstavnika Evropske unije za skupno zunanjo in varnostno politiko, z dne 21. in 25. marca 2005 o razmerah v Kirgizistanu,

- ob upoštevanju izjave predsedstva v imenu Evropske unije z dne 30. marca 2005 o razmerah v Kirgizistanu,

- ob upoštevanju izjav OVSE-ja o razmerah v Kirgizistanu,

- ob upoštevanju člena 103(4) svojega Poslovnika,

A. ker so v nekaterih republikah Osrednje Azije v zadnjem času potekale sporne volitve, za katere poročila mednarodnih opazovalcev jasno trdijo, da niso potekale v skladu z mednarodnimi standardi,

B. poudarja, da so obširni protesti v Kirgizistanu 27. februarja in 13. marca 2005 po dveh krogih splošnih volitev povzročili padec predsednika Askarja Akajeva, ki je po begu v Moskvo 4. aprila 2005 podpisal odstopno izjavo,

C. ker je 11. aprila 2005 novo izvoljeni parlament Kirgizistana, ki ga je potrdila Osrednja volilna komisija, z glasovanjem sprejel Akajev odstop,

D. ob upoštevanju odločitve, da bodo predsedniške volitve potekale 10. julija 2005,

E. je resno zaskrbljen zaradi nestabilnih varnostnih razmer, kljub sorazmerno miroljubnim protestom v marcu 2005, ki so jih v prvi vrsti izzvale skrajno slabe gospodarske in socialne razmere,

F. poudarja, da je volilni proces v Kirgizistanu preizkušnja, ki bo lahko, če bo uspešna, utrla pot nujnim demokratičnim spremembam ter institucionalnim in gospodarskim reformam v vseh ostalih državah Osrednje Azije,

G. pozdravlja prizadevanje OVSE-ja pri posredovanju med političnimi silami in zakonodajnimi volitvami februarja in marca letos ter OVSE-jevo predstavitev akcijskega načrta za stabilizacijo in varnost v državi med volilno kampanje in po njej,

H. ob upoštevanju, da večina držav Osrednje Azije trpi zaradi kršenja človekovih pravic, zlasti zaradi odsotnosti primernega sodnega sistema in omejevanja opozicijskih strank, neodvisnih civilnih organov v civilni družbi in svobode medijev,

I. je resno zaskrbljen zaradi reakcij vlad ostalih republik Osrednje Azije na dogodke v Kirgizistanu, ki poskušajo zaostriti zakonodajo, da bi preprečile podobne dogodke v njihovih državah,

J. ker veljajo republike Osrednje Azije za ključne zaveznike pri boju proti mednarodnem terorizmu, tihotapljenju drog in verskem fundamentalizmu ter igrajo odločilno vlogo na področju energije,

1. namerava odločno podpreti demokratično tranzicijo, ki poteka trenutno v Kirgizistanu, za uveljavitev svoboščin, zlasti temeljnih pravic, svobode izražanja, svobode pri nasprotovanju političnemu režimu, svobode medijev ter poštenih in preglednih volitev;

2. želi pohvaliti prizadevanja civilne družbe v Kirgizistanu za resnično spremembo, ki so posledica dolgoletnega zatiranja; verjame, da obstajajo podobna pričakovanja tudi v civilnih družbah drugih držav v regiji;

3. verjame, da je lahko pravi demokratični proces v Kirgizistanu odličen primer za ostale države Osrednje Azije;

4. poziva Svet in Komisijo, da sodelujeta in, kjer je to potrebno, pomagata in podpreta OVSE in novo imenovano oblast v Kirgizistanu v njuni zahtevni nalogi pri pripravi in določanju osnovnih pogojev, da bodo bližnje predsedniške volitve svobodne in pravične;

5. poziva prehodno oblast Kirgizistana, da sledi demokratični poti in se zaveže k politiki dialoga in nacionalni spravi ter da zagotovi javni red;

6. poziva oblasti Kirgizistana, da storijo vse v njihovi moči za začetek resničnega procesa demokratizacije v državi, temelječega na pravem večstrankarskem sistemu in spoštovanju človekovih pravic in vladavini prava; v zvezi s tem pozdravlja začetek celovitega procesa ustavne reforme s ciljem zagotoviti, da se prejšnji sistem moči temeljito spremeni;

7. opozarja kirgiške oblasti, da je treba obdržati dobre odnose med narodnostnimi manjšinami v državi;

8. poziva Komisijo, da najde možnosti za nadgraditev in prilagoditev Sporazuma o partnerstvu in sodelovanju z Kirgizistanom novim razmeram, ki bo opredeljeval demokratične in gospodarske kazalce, ki bi morali voditi k krepitvi odnosov;

9. poziva Svet in Komisijo, naj opredelita in sprejmeta skupno strategijo za republike Osrednje Azije, da bi imeli celovit in skladen kratkoročen in srednjeročen pristop za celotno regijo;

10. poziva Komisijo, da okrepi demokratične programe TACIS v Osrednji Aziji s ciljem okrepiti civilno družbo in podpreti odprt in pregleden proces pri vzpostavljanju institucij;

11. poziva Komisijo, da vključi republike Osrednje Azije v prednostne naloge evropske pobude za demokracijo in človekove pravice in da je posebej pozorna na izpustitev političnih zapornikov in neodvisnost medijev;

12. naroči svojemu predsedniku, naj to resolucijo posreduje Svetu in Komisiji, predsedniku, vladi in parlamentu Kirgizistana in OVSE-ju.

[1] Sprejeta besedila s tega dne, P6_TA(2005)0150.

--------------------------------------------------